《十一月廿四日绍兴作》
元代·瞿智

秦望山头云气生，越王城下湖水平。梅花欲放不尽放，雨色待晴还未晴。

铜驼金谷非故里，青衫白发徒虚名。可怜百年已过半，空嗟万古难为情。

作者简介：智一名荣智，字睿夫，一字惠夫，其先嘉定州人。父晟，迁昆山。兄信字实夫，时齐名，称二瞿先生。智嗜学明《易》，至正间，宪司试辟后青龙镇学教谕，摄绍兴府录判，寻弃官去。睿夫博雅能诗，以书法钩勒兰花，笔致妙绝。时寓华亭，所居有通波阁。与黄晋卿、段吉甫、李季和、成原常、张伯雨诸君友善。